Prof. Petersen vir 2de termyn aangestel | Netwerk24
21 Junie 2021 15:44
Prof. Francis Petersen, rektor en visekanselier van die UV, is vir 'n tweede termyn aangestel. Foto: Verskaf
Prof. Francis Petersen, rektor en visekanselier van die Universiteit van die Vrystaat (UV), is vir 'n tweede termyn aangestel.
Lacea Loader, woordvoerder van die universiteit, sê die raad het sy heraanstelling, wat strek van 31 Maart 2022 tot 1 April 2027, op 'n virtuele vergadering op 18 Junie eenparig goedgekeur.
Dr. Willem Louw, voorsitter van die raad, sê Petersen se eerste termyn is gekenmerk deur uitsonderlike leierskap en die raad het besondere waardering vir sy werk en prestasies tot op hede.
"Die UV het sedert sy aanstelling op 1 April 2017 en onder sy leierskap op verskeie gebiede uitgeblink."
Uitmuntendheid, inklusiwiteit, akademiese vryheid, 'n spesifieke fokus en klem op kritiese navraag, sosiale sensitiwiteit, integriteit en menslikheid is van die sleutelkenmerke waarvolgens Petersen werk, sê Louw.
"Reeds vroeg in sy termyn het hy – deur 'n goed gestruktureerde, deurdagte en raadplegende aanslag – die strategiese raamwerk vir die UV vir die tydperk van 2018 tot 2022 verskaf.
"Prof. Petersen het 'n stel sterk fokuspunte voorgestel en aangedui dat hy spesifiek wil fokus op die verbetering van onderrig en leer, navorsing en internasionalisasie, en hy het ook studiebeursportefeuljes van die universiteit betrokke gekry.
"Namens die raad wens ek hom alles van die beste vir die tweede termyn toe en ons sien met groot verwagting uit na wat hy en sy uitvoerende span sal behaal om die UV nasionaal en internasionaal te bevorder."